אירוויזיון 2019 ייערך בתל אביב: איגוד השידור האירופי EBU הודיע היום (חמישי) רשמית שתחרות המוזיקה תיערך בתל אביב ב-14, 16 ו-18 במאי, כפי שפרסמנו בשבוע שעבר. האולם שיארח את התחרות יהיה ביתן 2 שבמרכז הירידים. מכירת הכרטיסים תחל רשמית בחורף הקרוב - וככל הנראה שסבב המכירה הראשון ייפתח בחודש דצמבר.

לסיפורים הכי מעניינים והכי חמים – הצטרפו לפייסבוק שלנו

בהודעה הרשמית נמסרו התאריכים הרשמיים בהם תיערך התחרות: חצי הגמר הראשון ייערך ב-14 במאי, חצי הגמר השני ב-16 במאי ושלב הגמר, בו תתחרה ישראל לצד 25 מדינות נוספות, ייערך במוצאי שבת, 18 במאי 2019. מעתה, הלוגו הרשמי של התחרות יכיל את הכיתוב "Tel Aviv 2019" - זאת לאחר שזהות העיר המארחת נקבעה סופית.

טקס הפתיחה ואירוע השטיח האדום המקבל את האמנים המשתתפים בתחרות ייערך ברחבת מוזיאון תל אביב לאמנות, טקס חילופי מפתחות הערים המארחות מליסבון לתל אביב, ייערך בבית העיר ההיסטורי ברחוב ביאליק.

במהלך חודש מאי, צפוי לפעול בתל אביב מתחם אירוויזיון ייעודי, הנודע בשם "Eurovision Village" ("כפר האירוויזיון") שיוקם בפארק צ'ארלס קלור, בו יתקיימו הופעות שונות של אמנים לקהל הרחב, יימכרו המזכרות הרשמיות של האירוע ויוקרנו בשידור חי מופעי חצי הגמר והגמר.

"תל אביב תהפוך למסיבת אירוויזיון אחת גדולה"

"תל אביב-יפו מוכנה לאירוויזיון!", הצהיר ראש העיר, רון חולדאי. "עירנו שמחה לארח את אירוע הבידור העולמי שזוכה לתהודה ציבורית ענקית ואף מתאים לתל אביב-יפו שהתפרסמה בעולם כעיר של יצירה, אנרגיה, חיי תרבות תוססים ובעיקר חופש. נעשה הכל כדי שהאירוויזיון יהיה שמח, חי, בועט וללא הפסקה - בדיוק כמו העיר שלנו. אנחנו ערוכים ובטוחים שיחד עם "כאן" נפיק כאן את האירוויזיון מהטובים שידעה התחרות".

"מספר אירועים ייערכו ברחבי העיר לקראת האירוויזיון - בבית העיר העתיק, במוזיאון תל אביב המודרני , בפארק צ'ארלס קלור על חופה של העיר וכמובן אקספו תל אביב, מרכז הכנסים", מסר גידי שמרלינג, הממונה על פרויקט אירוויזיון 2019 מטעם עיריית תל אביב-יפו. "לאירועי עוגן אלו יתווספו עשרות אירועים שיהפכו את העיר למסיבת אירוויזיון אחת גדולה".

אולם התחרות: ביתן 2 במרכז הירידים | צילום: עמית גירון, חדשות

"אחרי שבחנו את שתי ההצעות שהוגשו, החלטנו שתל אביב מספקת את מיטב האלמנטים לקיום תחרות המוזיקה הגדולה בעולם", מסר המפקח הכללי על האירוויזיון מטעם איגוד השידור האירופי, יאן אולה סאנד. "אנחנו שמחים להביא את התחרות לעיר חדשה ומצפים לעבוד יחד עם תאגיד השידור 'כאן' כדי להפוך את אירוויזיון 2019 למרשים והמרהיב ביותר מבין התחרויות שנערכו עד היום".

ההכרזה על העיר המארחת בישראל מגיעה 4 חודשים לאחר זכייתה של נטע ברזילי בליסבון עם השיר "Toy", זכייה שהקנתה לישראל את זכות האירוח של התחרות - ולאחר מספר משברים שנגעו לאופן מימון התחרות, שאיימו על קיומה בשטח ישראל רק בחודש שעבר. מהיום ועד למועד התחרות, ישקדו בתאגיד השידור "כאן", האחראי על עריכתה בישראל, על ההפקה וכל הפרטים הנוגעים לאירוע.

בכיכר רבין מחכים למעריצים | צילום: דוברות עיריית תל אביב יפו, חדשות

איך ייבחר השיר של ישראל - וכמה מדינות ישתתפו באירוויזיון בארץ?

כעת, לאחר ההכרזה, יחלו במרץ ההכנות לתחרות עצמה: המדינות השונות יבחרו את השירים שישלחו לתחרות בישראל - הליך שצפוי להתחיל בסוף חודש דצמבר ולהסתיים באמצע מרס. הנציג הישראלי לאירוויזיון הביתי צפוי להיבחר שוב באמצעות התכנית "הכוכב הבא לאירוויזיון", והשיר שיבצע ייחשף עד אמצע מרס ב"כאן 11".

הסלוגן הרשמי של התחרות בישראל צפוי להיחשף אף הוא במהלך החורף, לצד האריזה הגרפית שתלווה את התחרות ותעטר את רחובות תל אביב במאי הקרוב. בסוף חודש ינואר, תתקיים הגרלת חלוקת המדינות המתחרות לשני חצאי הגמר - הגרלה שתקבע איזו מדינה תתחרה באיזה שלב (ישראל משתתפת השנה אוטומטית בגמר מתוקף היותה המדינה הזוכה והמארחת).

הביאה את התחרות לישראל. נטע ברזילי | צילום: AP, חדשות

עד לשלב זה, אישרו 24 מדינות את השתתפותן בתחרות בישראל, כשהצפי הוא ליותר מ-40 מדינות שיגיעו להתחרות באירוויזיון הקרוב. בתחרות האחרונה בליסבון התחרו 43 מדינות - המספר הגדול אי פעם, שייתכן ויהיה גם מספר המדינות שיתחרו כאן בארץ. הרשימה הסופית של המדינות המשתתפות צפויה להתפרסם עד ינואר - עד אז צפויות לאשר עוד ועוד מדינות את השתתפותן.